तकरीबन सारी फौज ते पैह‌्लें गै बन्ने पर लड़ै-मरै करदी ही। रिजर्व च केह् मिलदा। पाई-लाइयै कोई 150 सारे रले-मिले फौजी ते इक त्रै इंच मारटर सेक्शन लेइयै 22 अक्तूवर संञा लै ओ अगले मोरचें पासै टुरी पे। रातीं दे न्हेरे ते जोरदार बरखा करी तेजी कन्नै अग्गें बधना मुशकल हा। अध्दी रात गुजरने परैन्त गै कुतै उड़ी पुज्जे। बिंद रुकियै दुशमन बारै जानकारी प्राप्त करने दा जतन किता ते फी 23 अक्तूबर लो होंदे गै दोमेल पासै बधे। चिनारी हट्टियां पुजदे गै शरनाथिंयें दे जत्थें मिलने शुरू होई गेए। अक्खी च जलदे-फुकोंदे घर, मार-धाड़, लोटी, चबक्खें मंडरादी मोती दे डर समेटे दे, गड्डियें, टांगें, छकड़ें पर ते पैदल खिट्टें पे दे रोंदे-करलांदे शरनार्थी-निर्दोष बसनीक। रियास्ती फौजै दा ए निक्का नेहा दस्ता, उनें गी दम-दलासे दिन्दा, रस्ते च लुट्ट-मार करदे ग्राई जनौरें कन्नै निपटदा, अपने मिशन पर अग्गें बधदा गेआ, रुकेआ नेई।